Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Regjeringen innførte torsdag svært strenge tiltak for å hindre koronaspredning.

– Alle landets barnehager, skoler, ungdomsskoler, videregående skoler, høyskoler og universiteter stenges, sa statsminister Erna Solberg som møtte pressen på Statsministerens kontor for å legge fram de nye tiltakene klokken 14.00 torsdag.

Folkehelseinstituttet meldte fredag morgen at også personer som bor sammen med folk som har reist utenfor Norden etter 27. februar skal i karantene i 14 dager.

– FHI har gitt oss beskjed om at de har trukket sine råd fra tidligere i dag og vil komme med oppdaterte råd, opplyser Helsedirektoratet til NRK.

NRK har spurt FHI om hvilke råd som gjelder nå, men instituttet henviser bare til en pressekonferanse som starter klokka 15. Tidligere har FHI meldt dette:

Alle som har vært på reise i land utenfor Norden siden 27. februar i år, skal være i hjemmekarantene i 14 dager etter hjemkomst.

Alle som har vært i nærkontakt med personer som har fått påvist smitte med koronavirus, skal også være i hjemmekarantene i 14 dager.

Alle må i karantene etter reise utenfor norden

Helsedirektoratet understreker at all innenlands transport skal gå mest mulig som normalt, men oppfordrer til å unngå fritidsreiser og alle reiser som ikke er strengt nødvendig.

«Unngå offentlig transport hvis du kan, unngå andre steder hvor du lett kommer nær andre, unngå nærkontakt med andre,» er blant rådene.

Helsedirektør Bjørn Guldvog sier vi har kommet inn i en ny fase av epidemien med stor spredning også i Norge. Foto: NRK

Regjeringen fraråder også alle reiser som ikke er strengt nødvendig, og vil sette alle som har reist utenfor Norden etter 27. februar, i karantene i 14 dager når de kommer hjem.

– Det har vært viktig for oss å finne riktig tidspunkt for å iverksette slike tiltak. Vi har i det lengste håpet at det skulle være unødvendig, men vi har det siste døgnet sett en eskalering av situasjonen, både i Europa og Norge, sa helsedirektør Bjørn Guldvog på pressekonferansen.

Han sa at landet har kommet inn i en ny fase av epidemien hvor spredningen ikke er funnet via våre sporingsmekanismer.

– Det europeiske smittevernbyrået har i formiddag gitt ut anbefalinger om at alle land nå bør iverksette denne type tiltak, og de virker best når de iverksettes over hele vårt kontinent, sa Guldvog.

Stenger alle landets skoler og barnehager

Helsedirektoratet har i dag vedtatt stenging av barnehager, barneskoler, ungdomsskoler, videregående skoler, universitet, høyskoler og andre utdanningsinstitusjoner.

Stengingen gjelder fra klokken 18.00 torsdag til og med torsdag 26 mars, men under pressekonferansen ble det understreket at tiltaket kan bli forlenget dersom det er behov for det.

Helsedirektoratet fatter videre med hjemmel i smittevernloven § 4–1 andre ledd vedtak om forbud mot/stenging av:

Kulturarrangementer

Idrettsarrangementer og organisert idrettsaktivitet både innendørs og utendørs

Alle virksomheter i serveringsbransjen med unntak av serveringssteder der det foregår servering av mat, det vil si kantiner og spisesteder som kan legge til rette for at besøkende kan holde minst 1 meters avstand. Servering av mat skal ikke skje som buffé. Serveringsbransjen omfatter restaurant, bar, pub og uteliv.

Treningssentre

Virksomheter som tilbyr frisørtjenester, hudpleie, massasje og kroppspleie, tatovering, hulltaking (piercing) og liknende

Svømmehaller, badeland og liknende

Statsministeren og helsedirektøren informerer om nye koronatiltak Du trenger javascript for å se video.

– Ikke overlat barnepass til besteforeldre

Barnehagebarn og barn på småskoletrinnet med foreldre i samfunnskritiske funksjoner, får et omsorgstilbud i sin barnehage og skole.

Kritiske samfunnsfunksjoner er, ifølge Beredskapsutvalget:

• Styring og kriseledelse • Forsvar • Lov og orden • Helse og omsorg • Redningstjeneste • IKT-sikkerhet i sivil sektor • Natur og miljø • Forsyningssikkerhet • Vann og avløp • Finansielle tjenester • Kraftforsyning • Elektroniske kommunikasjonstjenester • Transport • Satellittbaserte tjenester.

– Vi må nå huske hvem vi skal verne om. Vi kan derfor ikke overlate barnepass til besteforeldre i risikogruppen, sa Solberg.

Sykedager med barn kommer til å bli utvidet i regelverket.

– Vi skal også bidra til at vi i den totale pakken med økonomiske bidrag også hjelper bedrifter fremover, sa Solberg.

Statsministeren og helsedirektøren informerer om nye koronatiltak Du trenger javascript for å se video.

Solberg: – Vi trenger at alle stiller opp

Statsministeren varslet tidligere i dag at nordmenn måtte forberede seg på de mest inngripende tiltakene Norge har innført i fredstid.

– Tar vi hardt i nå, så kan vi heller slippe litt opp senere, sa statsministeren torsdag ettermiddag.

På pressekonferansen understreket statsministeren at det nå er ekstremt viktig å følge rådene som gis. Foto: NRK

Hun understreket nok en gang at tiltakene er svært inngripende og at Norge de neste 14 dagene vil «gå i et veldig lavt tempo».

– Da er det ekstremt viktig at folk også følger disse rådene. For å fortsatt kunne bremse dette, trenger vi at alle stiller opp, sa statsministeren.

På pressekonferansen deltok også helseminister Bent Høie (H), og direktør i Folkehelseinstituttet Camilla Stoltenberg.

– Vi gjør dette i håp om å stoppe viruset. grepet vi nå tar vil oppleves som belastende og vil få store konsekvenser for det norske samfunnet, men det er en dugnad vi er nødt til å ta i fellesskap, sa Bent Høie.

Det europeiske smitteverninstituttet (ECDC) har nylig publisert en oppdatert risikovurdering som viser at viruset sprer seg skremmende fort.

– De forteller at covid19 nå spres raskt i europa, og at antall smittede tilfeller øker. Det er behov for øyeblikkelig målrettet handling, sa Camilla Stoltenberg.

Statsminister Erna Solberg varsler at det kommer strengere regler for å stanse spredningen av koronaviruset. Du trenger javascript for å se video. Statsminister Erna Solberg varsler at det kommer strengere regler for å stanse spredningen av koronaviruset.

I solidaritet med risikogruppen

Tidligere torsdag sa Bent Høie at tiltakene som nå iverksettes er i solidaritet med alle dem i risikogrupper.

– Nå sitter beredskapsrådet og diskuterer tiltak som kommer til å bli de mest inngripende Norges befolkning har opplevd i fredstid. Det må vi være forberedt på. Det er helt nødvendig å bruke strenge og effektive tiltak for å hindre smittespredning i Norge, sier helseminister Bent Høie torsdag morgen.

621 personer har testet positivt på koronavirus i Norge, ifølge Folkehelseinstituttet. 163 av disse har fått påvist smitte det siste døgnet. Det er ikke rapportert om dødsfall på grunn av koronavirus i Norge.